b'\n_START_ARTICLE_\nStrojni\xc5\xa1tvo\n_START_PARAGRAPH_\nStr\xc3\xb4jni\xc5\xa1tvo (tudi str\xc3\xb3jni\xc5\xa1tvo) je tehni\xc5\xa1ka veda, ki pri na\xc4\x8drtovanju in izdelavi uporabnih naprav, predmetov ali strojev uporablja fizikalna na\xc4\x8dela. Strojni in\xc5\xbeenirji za analizo stati\xc4\x8dnih in dinami\xc4\x8dnih fizikalnih sistemov med izdelovanjem predmetov kot so: avtomobili, letala, ali druga vozila, ogrevalni in hladilni sistemi, gospodinjski aparati, industrijska oprema in stroji, oro\xc5\xbeja ipd. uporabljajo na\xc4\x8dela, ki so, na primer, vezana na toploto, sile, ohranitve mase in energije._NEWLINE_Za dolo\xc4\x8dene operacije kot tudi za izdelavne postopke si velikokrat pomagajo s simulacijami in z njimi \xc5\xa1e pred samo izdelavo kon\xc4\x8dnega izdelka posku\xc5\xa1ajo optimizirati izvajanje njegovih funkcij, cenovno u\xc4\x8dinkovitost in energijsko zmogljivost._NEWLINE_Tehni\xc5\xa1ke risbe predmetov, ki jih je treba izdelati, so kon\xc4\x8dna stopnja konstruiranja. Njihov namen je dvojen. Vsebujejo vse podatke, potrebne za njihovo izdelavo in slu\xc5\xbeijo kot nadzorni mehanizem pri spremembah. Do poznega 20. stoletja so ve\xc4\x8dino tehni\xc5\xa1kih risb narisali z roko na risalnih deskah. Razvoj digitalnih ra\xc4\x8dunalnikov z grafi\xc4\x8dnimi uporabni\xc5\xa1kimi vmesniki je prinesel mo\xc5\xbenost izdelave modelov in risb s pomo\xc4\x8djo ra\xc4\x8dunalni\xc5\xa1ko podprtega konstruiranja (CAD)._NEWLINE_Ve\xc4\x8dina programov CAD omogo\xc4\x8da izdelavo prostorskih modelov, ki jih lahko gledamo pod poljubnim kotom. Izjemni programi CAD z modeliranjem trdnin predstavljajo navidezno resni\xc4\x8dnost konstruiranja strojev. Ti trdninski modeli lahko slu\xc5\xbeijo kot podlaga za metodo kon\xc4\x8dnih elementov in / ali za ra\xc4\x8dunalni\xc5\xa1ko dinamiko teko\xc4\x8din same konstrukcije. Prek uporabe ra\xc4\x8dunalni\xc5\xa1ko podprte proizvodnje (CAM) lahko te modele programi neposredno uporabijo za pripravo \xc2\xbbnavodil\xc2\xab. Ta navodila prevzamejo numeri\xc4\x8dno krmiljeni obdelovalni stroji (CNC) ali drugi samodejni procesi, s katerimi se izdelajo predmeti, ki jih predstavljajo modeli, brez vmesnih tehni\xc5\xa1kih risb._NEWLINE_Osnovna podro\xc4\x8dja, brez katerih strojni\xc5\xa1vo ne more, so dinamika, statika, trdnost, prenos toplote, dinamika teko\xc4\x8din, mehanika trdnin, pnevmatika, hidravlika, mehatronika, kinematika, kinetika materiali, strojni elementi, tehnologija, energetski stroji, goriva, krmiljenje, elektronska obdelava podatkov, maziva in uporabna termodinamika. Strojni in\xc5\xbeenirji naj bi tudi razumeli in znali uporabljati spoznanja kemije in elektrotehnike. Pri majhnih razdaljah strojni\xc5\xa1tvo postane molekularno in\xc5\xbeenirstvo - teoreti\xc4\x8den pristop, s katerim bi se gradilo na ravni molekul prek mehanosinteze. Za sedaj ta pristop \xc5\xa1e vedno sodi na raziskovalno podro\xc4\x8dje, nekateri pa ga imajo celo za znanstveno fantastiko.'